## L’aeroport de Castelló licita la gestió del pàrquing per a reforçar les seues prestacions i donar resposta a l’increment d’usuaris

*** L’objectiu és afavorir una adequada rotació i millorar el servici, amb nous equipaments i una plataforma de reserves en línia
* El nou sistema de cobrament s’activarà en l’últim quadrimestre amb preus assequibles: la primera mitja hora serà gratuïta i es fixa un màxim de 6 euros per dia**

La societat pública Aerocas ha tret a licitació un contracte per a l’adequació, el manteniment i la gestió de l’aparcament durant un període de cinc anys.

El contracte ve motivat pel creixement de l’activitat comercial de l’aeroport de Castelló, que ha generat la necessitat de reforçar les prestacions i l’eficàcia del pàrquing, fomentar  un ús racional d’este i una adequada rotació de vehicles, així com millorar el servici als usuaris.

Aerocas ja va executar, l’any passat, una reforma de l’aparcament que va possibilitar ampliar un 40 % la seua capacitat, fins a les 500 places. A més, va escometre la seua automatització, amb la instal·lació de l’equipament necessari per al control d’entrades i eixides, a més dels elements físics de seguretat.

L’entitat fa ara un pas més amb la licitació d’un contracte perquè una empresa es faça càrrec de la gestió i del manteniment del recinte i implante les millores en equipaments i instal·lacions de què disposen altres aparcaments.

En concret, l’adjudicatari integrarà en el seu propi sistema l’atenció als usuaris en remot i posarà en marxa una plataforma de reserves en línia. També instal·larà barreres addicionals per a un millor control.

A més, l’empresa es farà càrrec del manteniment de l’equipament, així com de la supervisió i l’administració del pàrquing.

**Preus assequibles**

D’altra banda, Aerocas ha aprovat les tarifes que s’aplicaran en l’aparcament, una vegada s’adjudique el contracte de gestió.

Són preus competitius, inferiors a la mitjana de mercat. La seua implantació afavorirà un ús racional de l’aparcament, una rotació adequada de vehicles i un ús més eficient de les places disponibles.

La primera mitja hora d’estacionament serà gratuïta i l’import màxim diari serà de 6 euros durant les dos primeres setmanes.

Tot això suposarà una millora en el servici als passatgers. Està previst que el nou sistema de pagament es pose en marxa en l’últim quadrimestre de l’any.

Fecha: 30/05/2025